‘ભાઈ, ભીડમાં ભગવાન જ ખોવાઈ જશે, ગૂંગળાઈ જશે એનું શું ? આ જગ્યા પર બાંધકામ કરવાથી ઊલટું જગ્યાની પવિત્રતા નંદવાશે. અમુક જગ્યાનો વિકાસ જ ન થવો જોઈએ, એમાં જ તેનો સાચો વિકાસ છે. હિત કરવાને બદલે અડચણ ઊભી કરે, વૃક્ષો કાપી પથ્થરનું જંગલ ઊભું થાય એ બધો વિકાસ નહીં પણ રકાસ છે, વિનાશ છે. દર્શનના જીવંત સ્પર્શનો પહેલાં જે આનંદ મળતો, તે સપનું બનીને રહી જશે. તમે મંદિરના આંગણામાં ખુલ્લા પગે માટી પર કદી ચાલ્યા છો ? ને વરસાદ પડે ત્યારે જે માટીની મહેંક ફૂટે છે ને હૃદયને ભરી દે છે, તે આરસપહાણનો બાપ આવે તોય ન મળે. પહેલાં શિવલિંગને ફૂલ ચડતાં, હવે ફૂલ-હારના યંત્રવત ઘા થશે. મંદિરમાં પૂજા નહીં થાય, વેપલો થશે વેપલો. મંદિર પૈસા બનાવવાનો હાટડો થઈ જશે. ને કૃત્રિમતા, ઔપચારિકતા વધી ગઈ હોય એવાં અનેક મંદિરો તો ગામમાં છે જ. આ એક કુદરતી મંદિર ઉપર તો નજર ન બગાડો ભાઈસા’બ ! એક સાચા સુગંધી ફૂલને હટાવી અનેક બનાવટી ફૂલો મૂકવાથી બાહ્ય સુંદરતા તેમ જ ભીડ કદાચ વધે, પણ સુગંધી સૌંદર્ય અને તાજગી નાશ પામે છે. શિવલિંગ ફરતે ગોળ કુંડાળું કરી બેસતા, ઝાડ પર ચડીને કાલીઘેલી ભાષા બોલતા બાળકો, પંખીઓ, ખરા ભક્તો… આ બધું અમૂલ્ય શું ગુમાવવાનું ? ચંપકલાલે ભીની આંખે વાત પૂરી કરી.